ופירוש הדבר שעלינו להעריך מחדש את הנחות־היסוד שלנו על מלכות. אין מדובר רק בשלטון רב עָצמה. הדימוי של 'נוכחות קיסרית' - גבר או אשה 'מלכותיים' עם כתר והילה - דינו להיגנז. תחתיו מתאים יותר הדימוי של כוורת דבורים או מושבת נמלים. אלו הן דוגמאות מן הטבע של מערכות מורכבות, שהתפוקה הכוללת שלהן עולה על סכום חלקיהן. דבורים או נמלים בודדות אינן מסוגלות לתפקד לבדן, להתרבות לבדן או למצוא מזון לבדן. הן קיימות רק כיחידות־משנה בתוך שלם גדול יותר. שימו את היחידות האלה יחד, ופתאום, כבמטה קסם, הן הופכות לישויות מובחנות, כל אחת בעלת תפקיד יחודי בתכנית המערכת המשולבת, ישות־העל. כשכוורת תוקפת אדם, היא באה אחריו כישות אחת; כשנמלים יוצאות למסע, צעידתן הארוכה והנחושה היא של כח מאוחד, של צבא. בבואנו לתאר מערכת שרכיביה פועלים בסינרגיה כדי להפיק שלם שהוא גדול מסך חלקיה, אנו משתמשים במילה "מלכות"[[1]](#footnote-1).

הרעיון הזה מיוצג בגמרא באמצעות העמדת שתי דרשות שונות־לכאורה זו לצד זו. לעיל, כזכור, הובאה דרשתו של רבי יוחנן, על כך שהביטוי "שפוט השופטים" פירושו "דור ששופט את שופטיו". מיד אחרי הדרשה ההיא מופיעה הדרשה הבאה על "מלכת שבא":

אמר רבי יונתן: כל האומר מלכת־שבא אשה היתה - אינו אלא טועה! מאי "מלכת שבא"? מלכותא דשבא.

בבא בתרא טו, ב

הביטוי "מלכת שבא" אינו מתאר אשה זו או אחרת, אומר רבי יונתן; הוא מדבר על "מלכות שבא".

במילים אחרות, המלך או המלכה אינם מהות המלכות; המלכות עצמה היא המהות, באשר היא המאפשרת לחברה לתפקד כיחידה אחת, כממלכה. במובן הזה אין "מלכת שבא", יש "מלכות שבא". ההלכה הבאה, המופיעה בהקשר אחר לגמרי, שופכת אור נוסף על העקרון הזה:

הרוצה לסוך כל גופו - סך ראשו תחילה, מפני שהוא מלך על כל איבריו.

שבת סא, א

הגמרא מתייחסת אל הראש כאל המלך, לא בגלל שהוא החזק באיברי הגוף, אלא בגלל שהוא הַמְתַּכְלֵל. הראש הוא משכן המוח, מערכת ההפעלה שמאחדת את החלקים השונים של הגוף. המוח מורכב מתאי־עצב. הרבה – בערך מאה־מיליארד. תאי־העצב האלו אינם תבוניים: הם אינם אלא מתגי־הפעלה. מתגים אינם יודעים מאומה. הם לא חושבים. גם אם תחברו יחד אינסוף תאי־עצב, לא תקבלו מחשבה. איך, אם כן, מוּפֶקֶת מחשבה מתוך תאים אשר אינם יכולים לחשוב כלל? איך צומח שֵׂכֶל בעל־מוּדָעוּת מתוך מוח שאינו אלא צביר־תאים חסרי תודעה? הַשֵׂכֶל הוא תוצר של סביבה מאפשרת: סביבה שיש בה את התנאים הנדרשים לקיומם של יחסי־גומלין מורכבים. ואם להשתמש באבחנתו המרתקת של חוקר מוח בן־ימינו:

המוח האנושי, כך נאמר, הוא המבנה המורכב ביותר ביקום, וכדי להבין עד כמה, אתם צריכים לראות רק כמה מספרים: המוח מורכב ממאה מיליארד תאי־עצב, "נוירונים", המשמשים בסיס מבני ותפקודי של מערכת העצבים. כל נוירון מקיים קשרים עם משהו כמו אלף או עשרת־אלפים נוירונים אחרים, כשנקודות־הקשר האלה, ה"סִינַפְּסוֹת", הן המקום שבו מתרחשת העברת המידע. בהתבסס על המידע הזה שעובר בַּסִינַפְּסוֹת, מישהו ערך חשבון ומצא שמספר השינויים והשילובים האפשריים של פעילות מוחית - במילים אחרות: מספר מצבי־המוח[[2]](#footnote-2) - עולה על מספר החלקיקים ביקום המוכר לנו.

הַשֵׂכֶל הוא דוגמא למלכות. הוא הרבה יותר מסך מיליארדי תאי־העצב שבו – הוא ישות שמספקת לתאים אלה את התנאים להתמזג וּלְתַּקְשֵׁר במצבי־המוח הרבים, שמהם מיתמרות תבניות כה מורכבות, עד שמבחינתנו הן אינן שייכות לעולם החומר. אי אפשר לייחס למחשבה אף תכונה חומרית. ואף־על־פי־כן, היא צומחת כולה מתוך החומר.

1. העקרון הזה של מלכות מוטמע בכל היבט בעולם. אנחנו מורגלים לחשוב על היקום כבנוי מחלקים בדידים, אבל יקום שכזה, אינו קיים למעשה. אין דברים מובחנים; אין אפילו חלקיקים מובחנים. היקום אינו אלא מסעף של יחסי גומלין בין כוחות שונים, שיחד מפיקים מורכבות. ולא זו בלבד שאנחנו מודעים לכוחות הללו, אנחנו אפילו משתמשים בהם כדי לתאר את החוויות שלנו. כשאנחנו אומרים על אדם אחר שהוא "מושך", שהוא בעל אישיות "מגנטית", שהוא "מחשמל", אין זו מטאפורה בלבד. בתת־מודע שלנו, אנחנו מכירים בכך שאנחנו חלק מיקום שבא לידי ביטוי באמצעות קסם הגומלין: הקשרים הרב־סִטְרִיִים בין דברים. ככל שקשרים אלו נעשים מורכבים ועדינים יותר, תוצאותיהם מדהימות יותר. [↑](#footnote-ref-1)
2. הערת המתרגם: מצב־המוח, brain state, הוא מונח שפירושו תמונת־המצב הפיזיקלית של המוח ברגע נתון. [↑](#footnote-ref-2)